BOALA DIVINĂ 


CONSTANTIN CUBLEŞAN 


De o vreme-ncoace, comportamentul ciudat a lui Max, robotul de tip 
universal KI 24, din generaţia a treisprezecea, începuse să-i neliniştească 
pe locuitorii micului nostru orăşel de provincie. Asta cu atît mai mult cu cît 
el îndeplinea o mulțime de funcţii importante în subordinea Consiliului 
administrativ, avînd contacte directe şi permanente cu foarte mulţi dintre 
cetăţenii localităţii. Aşa, bunăoară, Max dirija difuzarea corespondentei şi 
tot el se ocupa de mesagerie, în cadrul Poştei. Dar Max era învestit şi cu 
coordonarea serviciului de salubritate, pentru ca tot el să controleze şi 
regimul de consum al apei potabile din oraş. În fine, Max nu era un fite- 
cine, ca să nu-l ia nimeni în seamă. Ba, din contră. Aş putea spune că era 
unul din personajele importante ale comunității noastre şi nimănui nu-i era 
indiferentă starea lui generală, forma — ca să zic aşa — în care se afla, şi tot 
restul, căci, la urma urmelor, nimănui nu i-ar fi convenit ca la o adică să se 
trezească bunăoară dimineaţa cu ziarele vecinului în cutia sa poştală ori să 
asiste la măturatul străzilor ziua în amiaza mare, cînd se ridică tot praful în 
nasul trecătorilor, sau să afle cu stupoare, pe neaşteptate deci, că tocmai 
cînd ai trebuinţa cea mai mare nu este apă la robinet, şi cîte şi mai cîte încă. 
Fără îndoială, toate aceste probleme făceau parte din categoria celor mino- 
re, dar nimic pe lume nu este mai iritant, în fond, decît sîcñala unor nere- 
guli tocmai de acest fel, adică mărunte. De aceea, cînd a început să se 
vorbească în oraş că Max dădea semne de oboseală, s-au şi găsit voci — şi 
nu puţine la număr — care să pună deschis întrebarea, pe tonul cel mai 
imperativ cu putinţă: 

— Ce aşteaptă conducerea Consiliului de administraţie de nu ia măsu- 
rile necesare?! 

Iar cel ce se afla în fruntea Consiliului parcă atîta şi aşteptase. A chemat 
numaidecît specialiştii în probleme de robotică, pentru efectuarea interven- 
tiei necesare în cazul Max, nu fără a se scuza cu oarecare jenă: 

— Nu ştiu ce să zic, dar se întîmplă aşa ceva cu mult înainte de ter- 
menul prescris prin licenţa de fabricaţie. 

Specialiştii nu s-au formalizat însă şi l-au luat pe Max de-o parte, supu- 
nîndu-l unor teste şi verificări dintre cele mai sofisticate şi mai amănunțite, 

pentru ca după cîteva zile de asemenea expertize să declare impasibili. 

— Totul este în perfectă stare. Robotul funcţionează normal. 

— Normal?! s-au mirat cei din Consiliu, aşteptînd să afle rezultatele, 
cuprinşi de îngrijorare. Şi nu i-aţi făcut nimic? 

— Absolut nimic. Max este perfect sănătos. 

— Nu se poate. 

— Şi totuşi, acesta este adevărul. Max nu are nimic... maladiv 

Cel ce conducea echipa depanatorilor i-a privit la rîndul său nedumirit 
pe consilierii comunali. 

— În fond, a zis el, ce-i reproşaţi?! De ce nereguli îl acuzaţi? 

La drept vorbind, comportamentul ciudat al lui Max parcă nu ţinea, 
într-adevăr, de o anume dereglare. Boala lui părea ciudată, derutantă, în 
orice caz neobişnuită. Nu făcea încurcături în distribuirea corespondenţei, 
nu încurca nici coletele, nu închidea apa la robinete fără temei şi nici nu 
lăsa praful să se adune pe străzi în văzul lumii. Şi totuşi, Max avea... un 
comportament... De pildă, se ridica brusc în timpul şedinţelor consiliului de 
administraţie şi părăsea încăperea, clătinîndu-se. 

— Ce-nseamnă indisciplina asta?! îl interpela preşedintele. Cum îţi per- 
miţi să pleci aşa, fără aprobare, cînd încă noi n-am epuizat toate punctele 
de pe ordinea de zi?! 

Max însă nu dădea semne să se formalizeze prea mult de observaţie. 

— Mă plictisesc îngrozitor, răspundea el. Şi simt că dacă mai rămîn, mi 
se face rău. 

Sau, alteori, de pildă cînd era pus să prezinte situaţia statistică a circula- 
tiei corespondenţei în urbe, se moleşea dintr-o dată şi fără să completeze 
nici măcar unul din cele o sută şaptezeci şi opt de chestionare ale lucrării, 
se ascundea pur şi simplu, pentru ca să lase vorbă la secretariatul Consiliu- 
lui că toată „polologhia” aceea era „absolut inutilă” şi că el „personal” nu 
înțelegea să facă asemenea „tîmpenii”, care îl „plictiseau de moarte”, prin 
lipsa lor de eficienţă, necesitate şi rațiune. 

Asta era: Max nu suferea de nimic altceva decît de... plictiseală. Se 
plictisea mereu şi drept urmare avea ieşiri inadmisibile pentru sistemul de 
activităţi în care era programat. 

— Ar trebui consultat un psihiatru, propuse şeful echipei de depanatori, 
şi cu aceasta, considerînd că misiunea lor fusese îndeplinită, specialiştii 
părăsiră urbea. 

Dar, cine mai auzise aşa ceva?! Un robot nu avea ce să caute la psihi- 
atru. Medicii psihiatri consultă numai... oameni! Totuşi, nemaiputînd su- 

porta ieşirile repetate ale lui Max, care se plictisea din nimica toată, Con- 
siliul de administraţie conveni asupra deciziei de a-l înfățişa pe Max unui 
medic psihiatru. Cu grijă însă şi în mare taină, pentru ca nu cumva să se 
afle ceva despre o asemenea hotărîre şi să se facă de rîs în faţa lumii în- 
tregi. Numai că, după lungi şedinţe de psihanaliză, medicul dădu verdictul 
pe faţă: Max nu era bolnav; Max suferea un proces de... umanizare. 

Diagnosticul acesta, pe cît de lapidar pe atât de incredibil, avu darul să-i 
deruteze pe membrii Consiliului nostru de administraţie care nu mai ştiau 
ce să facă. 

— Nu se poate! exclamă în cele din urmă preşedintele. Aud pentru 
prima oară aşa ceva şi nu pot să nu remarc deschis că diagnosticul acesta 
este o nerozie! 

— O fi, răspunse calm medicul, dar Max are complexe... umane. Îmi 
cunosc bine meseria şi nu mă înşel. 

— Asta înseamnă că totuşi s-a dereglat. Un robot nu se poate umaniza 
astfel. 

— De ce nu? 

— Pentru că nu stă în firea lucrurilor. Max este, hotărît lucru, defect. 

— Ar fi mai nimerit să folosim cuvîntul bolnav, propuse calm medicul. 
Simptomele pe care le acuză, reclamă mai curînd o maladie, o boală, decît 
o dereglare strict tehnică. 

— ŞI, mă rog, cum s-ar numi boala de care suferă Max? 

Medicul a stat o vreme pe gînduri. Într-adevăr, o boală omenească regă- 
sită în mecanismele unui automat?! Și totuşi, era aşa; nu avea nici un 
dubiu. Max suferea un proces de umanizare. O astfel de boală era, fără 
îndoială, de vină, pentru condiţia sa de robot. 

Cazul straniu, ieşit din comun, al robotului de tip universal KI 24, numit 
Max, fu adus astfel curînd la cunoştinţa forurilor superioare, ce urmau să 
decidă asupra soartei acestuia. 

La început oamenii se amuzaseră de întîmplare, dar în clipa în care 
cineva puse problema altfel — adică, în cazul în care toţi roboții vor începe 
să devină oameni, ce se va întîmpla cu oamenii?! — zîmbetele îngheţară. 
Ideea că aceştia ar putea să-i înlocuiască în toate şi definitiv, îi descum- 
păni, provocîndu-le o crudă reacţie de apărare. 

— Trebuie luate de urgentă măsuri profilactice în acest sens, decretă cel 
ce avea dreptul să decidă asupra rînduielilor noastre generale de viaţă, ca 
nu cumva boala să se extindă, să devină contagioasă. lar Max... 

— Ce facem cu Max? întrebă preşedintele Consiliului de administraţie 

al micului nostru orăşel de provincie. 

— Cu Max?! Va trebui suprimat numaideciît şi, evident, înlocuit. 

Preşedintele Consiliului nostru de administraţie avu o ezitare, pe deplin 
îndreptăţită. 

— Vedeţi dumneavoastră, zise el, în cazul în care Max a devenit... uma- 
noid, ca să nu spun de-a dreptul om, mă rog, cu aptitudini umane, suprima- 
rea aceasta echivalează cu o... crimă.. Şi-atunci, cine se însărcinează cu o 
asemenea misiune?! 

Cei ce asistau la discuţie avură o tresărire. Un fior de groază le îngheţă 
spinările. Ar fi preferat să nu fi fost de faţă. 

— Ce chestie-ncurcată!!... 

Discuţiile în jurul cazului ivit în micul nostru orăşel de provincie, 
privind starea sănătăţii lui Max, începură pe-ncetul să transpire, ajungînd 
la tot mai multe urechi, în dreapta şi-n stînga, în Jos şi-n sus, lumea 
şuşotind cu zeci de subînţelesuri pe marginea întîmplării, apreciind-o în fel 
şi chip şi judecînd de-o potrivă hotărîrea luată privind scoaterea lui Max 
din funcţiune, dar şi ezitarea acelora ce trebuiau să împlinească o asemenea 
decizie. 

Este ştiut că un secret pe care îl cunosc doi oameni nu mai este un se- 
cret. Aşa se face că nici taina aceasta nu putu fi ţinută sub tăcere şi prinzînd 
pe ici o vorbă, de colo alta, Max află în cele din urmă adevărul despre 
întreaga conjurație în centrul căreia ajunsese. Şi o mare mîhnire puse stăpi- 
nire pe el. 

Nimeni nu ştie şi nu va şti vreodată ce s-a pe trecut în conştiinţa sa, ce 
curenţi au trecut, şi cum, şi câţi, prin circuitele interiorului său, în acele cli- 
pe de grea cumpănă cînd Max se simţea, probabil, extrem de singur sau de 
însingurat. Destul numai că într-o bună dimineaţă, locuitorii orăşelului nos- 
tru s-au pomenit că n-au mai primit corespondenta deloc, că distribuirea 
apei a fost complet blocată, că ordinea de salubritate a oraşului era parali- 
zată în întregime. Cei asta?! au protestat cu toţii. Ce se-ntîmplă oare? 

Cînd preşedintele Consiliului de administraţie, sesizat asupra inadmisi- 
bilei stări de fapt, din urbe, a intrat în biroul lui Max, hotărît să-l bruftulu- 
iască de-a binelea, a găsit încăperea goală, iar pe masă un plic pe care l-a 
deschis numaidecît, cu mîinile tremurînd de emoție. Şi citi: „Am înţeles că 
boala mea divină este incurabilă. Nu vreau să vă pricinuiesc dureri ştiin- 
du-mă astfel. Mai bine să dispar acum, pentru totdeauna. Rămîneţi cu bine, 
dragii mei. Max.” 

Vestea sinuciderii robotului de tip universal KI 24, din generaţia a 

treisprezecea, căruia i se spunea Max, a cutremurat întreaga suflare a micii 
noastre urbe de provincie, cu atît mai mult cu cît, chiar a doua zi s-a primit 
dispoziţia Consiliului Superior, prin care se ordona asigurarea securităţii 
absolute a existenţei lui Max, care fusese trecut între fenomenele de unicat 
— deocamdată inexplicabile — ale lumii noastre, ultramodernizate. 

Ce păcat pentru bietul nostru Max! 


